62017TJ0778_RES
T‑778/17. sz. ügy
Autostrada Wielkopolska S.A.
kontra
Európai Bizottság
A Törvényszék ítélete (kilencedik tanács), 2019. október 24.
„Állami támogatások – Díjköteles autópálya koncessziója – Egyes gépjárművek díjmentességét előíró törvény – A koncesszió jogosultjának a tagállam által bevételkiesés címén nyújtott ellentételezés – Rejtett fizetés – A támogatást a belső piaccal összeegyeztethetetlennek nyilvánító és a visszatéríttetését elrendelő határozat – Az érintett felek eljárási jogai – A Bizottság különös körültekintés tanúsítására vonatkozó kötelezettsége – Az állami támogatás fogalma – Előny – A koncessziójogosult várt pénzügyi helyzetének javulása – A piacgazdasági magánszereplő kritériuma – Az EUMSZ 107. cikk (3) bekezdésének a) pontja – Regionális állami támogatás”
Államok által nyújtott támogatások – A Bizottság által végzett vizsgálat – Közigazgatási eljárás – A Bizottság azon kötelezettsége, hogy felszólítsa az érintetteket észrevételeik megtételére – A támogatás kedvezményezettjének az a joga, hogy az eljárásban megfelelő mértékben részt vegyen – Terjedelem – A támogatásnak a belső piaccal való összeegyeztethetetlenségét állító tagállam – A Bizottság arra vonatkozó kötelezettsége, hogy különös gondossággal járjon el a támogatás kedvezményezettjét megillető eljárási jogok tiszteletben tartásának biztosítása érdekében
(EUMSZ 108. cikk, (2) bekezdés; 659/1999 tanácsi rendelet, 6. cikk, (1) bekezdés)
(lásd: 51–60. pont)
Államok által nyújtott támogatások – A Bizottság által végzett vizsgálat – Közigazgatási eljárás – A Bizottság azon kötelezettsége, hogy felszólítsa az érintetteket észrevételeik megtételére – A támogatás kedvezményezettjének az a joga, hogy az eljárásban megfelelő mértékben részt vegyen – Megsértés – A támogatást a belső piaccal összeegyetethetetlennek nyilvánító és annak visszatéríttetését elrendelő határozat megsemmisítése – Feltétel – Annak lehetősége, hogy a közigazgatási eljárás e jogsértés hiánya esetén más eredményre vezessen
(EUMSZ 108. cikk, (2) bekezdés, és EUMSZ 263. cikk; 659/1999 tanácsi rendelet, 6. cikk, (1) bekezdés)
(lásd: 61–65, 69. pont)
Összefoglalás
Az Autostrada Wielkopolska kontra Bizottság ügyben 2019. október 24‑én hozott ítéletével (T‑778/17) a Törvényszék elutasította az Autostrada Wielkopolska S.A. társaságnak az azt megállapító bizottsági határozat (
1
) elleni keresetét, hogy Lengyelország e társaság javára a belső piaccal összeegyeztethetetlen állami támogatást nyújtott.
Az ügy egy 1997‑ben kötött koncessziós szerződésből ered, amelynek teljesítéseként az Autostrada Wielkopolska Lengyelországban megépítette az A2‑es autópálya egy szakaszát. Ennek ellenszolgáltatásaként jogosulttá vált arra, hogy az autópálya‑használók által fizetendő úthasználati díjakat beszedje.
Lengyelország az Európai Unióhoz 2004‑ben történt csatlakozását követően átültette a lengyel jogba a nehéz tehergépjárművekre egyes infrastruktúrák használatáért kivetett díjakról szóló irányelvet, (
2
) amely akként rendelkezik, hogy egyazon útszakasz használatáért nem vethető ki egyidejűleg úthasználati díj és használati díj. Így a lengyel parlament törvényt fogadott el, amely kimondja, hogy a lengyelországi országutak használatára jogosító matricával rendelkező nehéz tehergépjárművek a koncessziós szerződés hatálya alá tartozó autópályákon mentesülnek a díjfizetés kötelezettsége alól. E törvény értelmében a koncessziójogosultaknak, mint amilyen az Autostrada Wielkopolska, ellentételezést kell kapniuk az úthasználati díj megfizetése alóli mentesség miatt keletkező bevételkiesésért.
A lengyel hatóságok ezen ellentételezésnek az Autostrada Wielkopolska részére történő kifizetését megkezdték, majd mivel ezen ellentételezést túlzott mértékűnek vélték, bejelentették azt a Bizottságnak. A megtámadott határozatban a Bizottság arra az álláspontra helyezkedett, hogy az Autostrada Wielkopolska – noha főszabály szerint jogosult volt a lengyel jogszabályok megváltoztatása miatt keletkező bevételkiesésének ellentételezésére – túlzott mértékű ellentételezésben részesült, amely a belső piaccal összeegyeztethetetlen állami támogatásnak minősül.
E határozat megsemmisítése iránti keresetében az Autostrada Wielkopolska többek között a Bizottság közigazgatási eljárásában való részvételhez való jogának megsértésére hivatkozott.
A Törvényszék emlékeztetett arra, hogy az Autostrada Wielkopolska a vitatott állami támogatás kedvezményezettjeként nem hivatkozhat a védelemhez való azon jogokra, amelyek az eljárás alá vont személyeket illetik meg, hanem csupán azon joggal élhet, hogy a közigazgatási eljárásban az eset körülményeire tekintettel megfelelő mértékben részt vehet. E tekintetben a Törvényszék emlékeztetett: szükséges, hogy a Bizottság a vitatott ellentételezés miatti hivatalos eljárást megindító határozatban kielégítően határozza meg vizsgálatának keretét annak érdekében, hogy az Autostrada Wielkopolskát ne fossza meg az észrevételei megtételéhez való jogától. Ha a Bizottság a vizsgálati eljárás megindításáról szóló határozat elfogadását követően módosítja az általa végzendő értékelés tekintetében meghatározó tényekre vagy e tények jogi minősítésére vonatkozó indokolását, köteles helyesbíteni az eljárás megindításáról szóló határozatot annak érdekében, hogy az érdekelt felek hasznosan tehessék meg észrevételeiket.
A Törvényszék hangsúlyozta: a jelen ügy különbözik az államok által nyújtott támogatásokkal kapcsolatos ügyek többségétől, mivel a Lengyel Köztársaság az Autostrada Wielkopolskához képest ellentétes érdekekkel bír, és a közigazgatási eljárás során azt állította, hogy a bejelentett intézkedés a belső piaccal összeegyeztethetetlen állami támogatásnak minősül. Ebben az összefüggésben különösen fontos, hogy a Bizottság az Autostrada Wielkopolska számára lehetővé tegye az észrevételei megfelelő előterjesztését. Ez az eljárási kötelezettség annál is inkább irányadó volt, mivel az Autostrada Wielkopolskának joga volt ahhoz, hogy az úthasználati díj megfizetése alóli mentesség okán kártalanításban részesüljön, és mivel a nemzeti bíróságok előtt közte és Lengyelország közt e kártalanítás mértékére vonatkozóan eljárás volt folyamatban. Ilyen helyzetben a Bizottság köteles volt különös körültekintést tanúsítani az Autostrada Wielkopolska közigazgatási eljárásban való részvételhez való jogának tiszteletben tartását illetően.
E tekintetben a Törvényszék megállapította: bár a Bizottság az eljárás megindításáról szóló határozatot a Hivatalos Lapban közzétette, és felhívta az Autostrada Wielkopolskát az ezzel kapcsolatos észrevételeinek megtételére, ezt követően az Autostrada Wielkopolskának nem tette lehetővé, hogy a megtámadott határozat meghozatalát megelőző mintegy három évben észrevételeket nyújtson be, ám közben Lengyelországgal több ízben is levelet váltott. Figyelemmel az eljárást megindító határozatot követően Lengyelországgal folytatott levélváltások időtartamára és intenzitására, a Bizottságnak újból lehetővé kellett volna tennie az Autostrada Wielkopolska számára, hogy észrevételeket tegyen. Következésképpen a Bizottság nem tanúsította azt a különös körültekintést, amelyre a jelen ügyben köteles lett volna.
Az ügy körülményeire tekintettel azonban a Törvényszék álláspontja szerint az, hogy a Bizottság elmulasztotta bevonni az Autostrada Wielkopolskát a hivatalos vizsgálati eljárást megindító határozatot követően Lengyelországgal folytatott levélváltásba, nem vonhatja maga után a megtámadott határozat megsemmisítését. E tekintetben a Bizottság az eljárást megindító határozatban kellőképpen meghatározta a vizsgálatának kereteit, és ezáltal lehetővé tette az Autostrada Wielkopolska számára, hogy a megtámadott határozatban meghatározónak bizonyuló tényekre vagy e tények jogi minősítésére vonatkozó valamennyi hasznos információt közölje vele. Nem nyert bizonyítást, hogy a Bizottság ez utóbbi határozatban kifejtett jogi elemzésére hatással lehetett volna, ha az Autostrada Wielkopolska részt vett volna a Bizottság és Lengyelország közötti említett levélváltásban.
(
1
)	A Lengyelország által az Autostrada Wielkopolska S.A. javára nyújtott SA.35356 (2013/C) (korábbi 2013/NN, korábbi 2012/N) számú állami támogatásról szóló, 2017. augusztus 25‑i (EU) 2018/556 bizottsági határozat (HL 2018. L 92., 19. o.).
(
2
)	A nehéz tehergépjárművekre egyes infrastruktúrák használatáért kivetett díjakról szóló, 1999. június 17‑i 1999/62/EK európai parlamenti és tanácsi irányelv (HL 1999. L 187., 42. o.; magyar nyelvű különkiadás 7. fejezet, 4. kötet, 372. o.; helyesbítés: HL 2008. L 51., 27. o.).